stanford-oval/wikipedia huggingface dataset:
Roadrunner Records
Roadrunnerin yhtyeet

36 Crazyfists
3 Inches of Blood
Airbourne
Anyone
Artillery (1990)
Black Label Society (2006 lähtien)
Caliban
Chimaira
Glassjaw
Cradle of Filth
Cynic
Deicide (1990-luvun alusta 2000-luvun alkuun)
DevilDriver
Downer (hajosi vuonna 2001)
DragonForce
Dream Theater
The Dresden Dolls
Faktion
Fear Factory (sopimus poistui yhtyeen ensimmäisen hajoamisen jälkeen)
Fever 333
Gojira
Hatebreed
Ill Niño
Killswitch Engage
Kvelertak
Life of Agony (1990-luvulla)
Megadeth (2006-2012)
Machine Head
Mercyful Fate (1980-luvulta 1990-luvulle)
Murderdolls
Mutiny Within
Negative
Nickelback
Nightwish
Obituary
Opeth
Pain
Pestilence (1980-luvulta 1990-luvun puoliväliin)
Porcupine Tree (paitsi Pohjois-Amerikassa ja Japanissa)
Royal Republic
Sepultura
Shelter
Slipknot
Soulfly
Spineshank
Stone Sour
Suffocation (1990-luvun puoliväliin)
Theory of a Deadman
Thornley
To My Surprise
Trivium
Waltari (1994)
Xentrix (1980-luvun loppupuolelta 1990-luvulle)
Korn
Roxana Briban

Roxana Briban (1971 Bukarest – 20. marraskuuta 2010 Bukarest) oli romanialainen sopraano. Hän aloitti laulamisen kuusivuotiaana ja teki ammattimaisen debyyttinsä vuonna 2000 Bukarestin kansallisoopperassa Contessan roolissa Wolfgang Amadeus Mozartin Figaron häissä. Kansainvälisen uransa Briban aloitti vuonna 2003 esiintymällä Wienissä Georges Bizet'n Carmenissa Michaelan roolissa. Lisäksi Briban esiintyi Berliinissä, Toulousessa, Amsterdamissa, Soulissa, Bangkokissa ja Santiago de Chilessä. Hänen sopimuksensa Bukarestin kansallisoopperan kanssa päätettiin vuonna 2009. Tämän jälkeen hän kärsi puolisonsa mukaan masennuksesta, ja hänen kuolemansa 39-vuotiaana oli ilmeinen itsemurha.
Roger Lukaku

Roger Menana Lukaku (s. 6. kesäkuuta 1967 Kinshasa) on entinen kongolainen jalkapalloilija.
Lukaku pelasi ammattilaisena Belgiassa muun muassa FC Boomissa, RFC Seraingissa, Germinal Ekerenissä ja KV Mechelenissä. Lisäksi pelasi myös yhden kauden turkkilaisessa Gençlerbirligissä.
Lukaku edusti Zairen maajoukkuetta muun muassa MM-karsinnoissa sekä Afrikan-mestaruuskilpailuissa 1994 ja 1996.
Lukakun poika, Romelu Lukaku, on myös ammattilaisjalkapalloilija.
Ketoasidoosi

Ketoasidoosi on tapahtuma, jossa jotkin solujen ulkoiset nesteet happamoituvat, kun niihin kertyy liikaa happamia ketoaineita. Ketoasidoosit ovat metabolisia asidooseja. Ihmisillä ketoasidoosit jaetaan aiheuttajien mukaan muun muassa diabeettiseen ketoasidoosiin (DKA) ja alkoholiketoasidoosiin (AKA). Nämä johtuvat vastaavasti diabetes mellitus -sairauksista ja etanolin liikajuonnista. DKA on yleisempi, ilmenee useimmin tyypin 1 diabeetikoilla ja johtaa hoitamattomana lähes poikkeuksetta kuolemaan. Hoidetuista potilaista noin 1–10 % kuolee. AKA ilmenee useimmin alkoholisteilla, jotka ovat hiljattain juoneet tavallista enemmän etanolia. AKA:n hoito on myös suotavaa, vaikkei se yleensä ole yhtä vakava kuin DKA. Ketoasidoosi voi hyvin harvoin ilmetä myös nälkiintymisen yhteydessä, sillä nälkiintyminen johtaa ketoaineita tuottavaan aineenvaihdunnan tilaan eli ketoosiin. Merkittävän ketoasidoosin ilmentyminen vaatii nälkiintymisen lisäksi myös muita tekijöitä ja vakavaa nälkään liittyvää ketoasidoosia ilmenee lähinnä vain raskauden aikana.
DKA:n ja AKA:n yhteisiä oireita ovat muun muassa hyperventilaatio, oksentelu, mahakipu, sydämen tiheälyöntisyys ja matala verenpaine. Usein DKA:ssa ilmenee korkea verensokeri, potilas on sekava ja hengitys haisee asetonilta (hedelmäiseltä). Verensokeritaso on AKA:ssa usein normaali tai matala, potilas on lähes tajuissaan ja hengitys ei juurikaan haise asetonilta.
Diabeettinen ketoasidoosi > DKA:n kuvaus ja syyt

Diabeettinen ketoasidoosi (DKA) on usein hengenvaarallinen tila, jossa veri on happamoitunut, sillä siihen on kertynyt ylimäärin happamia ketoaineita. Asidoosi johtuu jostakin diabetes mellitus -sairaudesta. Asidoosi ilmenee useimmin tyypin 1 diabetesta potevilla ja eritoten lapsilla, joilla tätä sairautta ei ole vielä todettu. Asidoosi ilmenee usein yhdessä korkean verensokeritason eli hyperglykemian kanssa. Hyperglykemia ei silti aina ilmene diabeettisessa ketoasidoosissa. Eritoten raskausdiabetesta potevilla verensokeritaso voi olla normaali.
Diabeteksen huonon hoidon lisäksi erilaiset infektiot tai vammat voivat laukaista ketoasidoosin diabeetikoilla. Nämä tekijät voivat aiheuttaa stressihormonien eritystä, jotka lisäävät ketoaineiden tuottoa ja pahentavat hyperglykemiaa. Esimerkkejä infektioista ovat virtsatieinfektio ja keuhkokuume. Esimerkkejä vammoista ovat sydäninfarkti, aivohalvaus ja haimatulehdus. Jotkin lääkkeet altistavat myös ketoasidoosille aiheuttamalla stressireaktion tai sitten jollakin muulla tavoin. Esimerkkilääkkeitä ovat kortikosteroidit, tiatsidi-tyypin diureetit ja sympatomimeetit.
Diabeettinen ketoasidoosi > DKA:n oireet

Diabeettisen ketoasidoosin kehittymisessä kestää usein yli 24 tuntia. Yleisimmät oireet ovat pahoinvointi ja oksentelu. Uloshengitysilma voi haista imelältä siihen päätyvän ketoaineisiin kuuluvan asetonin takia. Voi myös ilmetä haimatulehdusta muistuttavaa voimakasta mahakipua, sekavuutta, ruokahaluttomuutta ja Kussmaulin hengityksen tyyppistä hyperventilaatiota, jolla keho pyrkii poistamaan verestä sitä happamoivaa hiilidioksidia. Noin 1 %:lla asidoosipotilaista ilmenee akuuttia aivoturvotusta, joka ilmenee useimmin alle 5-vuotiailla diabeetikoilla.
Asidoosissa usein liitännäisoireena ilmenevä hyperglykemia aiheuttaa runsasta virtsaamistarvetta, janoisuutta ja nestehukkaa. Nestehukan takia oireina voi myös olla matala verenpaine, sydämen tiheälyöntisyys ja väsymys. Usein ilmenee myös hypokalemiaa, hyponatremiaa, hypomagnesemiaa ja hypofosfatemiaa. Hypokalemia on näistä vajeista vakavin.
Hoitamattomana asidoosi johtaa koomaan tai kuolemaan pääasiallisesti verenkiertoshokin, hypokalemian, aivoturvotuksen tai liitännäissairautena ilmenevän infektion takia.
Diabeettinen ketoasidoosi > DKA:n mekanismi

Kylläisenä keho hajottaa normaalisti hiilihydraatteja energiaksi eli tapahtuu glykolyysiä. Hiilihydraattien alisaannissa (katso ketogeeninen ruokavalio) tai nälkiintymisessä rasvakudoksesta vapautuu normaalia enemmän vereen rasvahappoja eli tapahtuu lipolyysiä. Rasvahapot päätyvät maksan ketogeneesiin, jossa ne muuntuvat lähinnä asetoasetaatiksi ja 3-hydroksibutyraatiksi, mutta myös pieneksi määräksi asetonia. Monet ketoaineet ovat happamia ja laskevat siten veren pH-arvoa. Ketoaineita tuotetaan, sillä aivot voivat käyttää energiaksi vain joko glukoosia eli verensokeria tai ketoaineita.
Diabetes mellitus -sairauksissa ilmenee hyperglykemia, sillä kehon solut eivät pysty enää riittävissä määrin ottamaan verensokeria sisäänsä muun muassa energian tuottamiseksi. Energian tuoton takaamiseksi keho tuottaa runsaasti ketoaineita.
Glukoosiylimäärää päätyy virtsaan, joten hyperglykemia johtaa myös osmoottisesti nestehukkaan. Nestehukka lisää stressihormonien eritystä, joista tärkeimpiä ovat kortisoli, tietyt katekoliamiinit ja kasvuhormoni. Näiden aineiden välittämät reaktiot eli stressi lisää ketoaineiden tuottoa ja glukoosin vapautumista maksasta. Nestehukka myös lisää ketoaineiden pitoisuutta veressä, jolloin veri happamoituu entisestään. Kaikki edeltävät vaikutukset yhdessä johtavat diabeettiseen ketoasidoosiin.
Diabeettinen ketoasidoosi > DKA:n ennuste

Hoitamattomana diabeettinen ketoasidoosi tappaa poikkeuksetta. Hoidosta huolimatta noin 1–10 % asidoosia potevista kuolee ja ennuste on erityisen huono, jos potilas on hoidon alkaessa shokissa tai koomassa. Lapsista, joilla ilmenee asidoosin aiheuttama aivoturvotus, noin 20 % kuolee, noin 20 % jää potemaan joitakin hermostollisia häiriöitä ja loput 60 % paranee täysin.
Diabeettinen ketoasidoosi > DKA:n hoito

Diabeettista ketoasidoosia potevalle annetaan insuliinia (tai sen johdannaisia) suonensisäisesti. Tämä korjaa asidoosin ja hyperglykemian. Lisäksi annetaan infuusiona natriumkloridin vesiliuosta, joka korjaa nestehukan. Hyperglykemia korjautuu usein nopeammin kuin asidoosi. Siksi myöhemmin infuusioon saatetaan lisätä glukoosia, jotta insuliinin annostelua voidaan jatkaa, eikä insuliini aiheuta hypoglykemiaa. Hypokalemiaan annetaan suonensisäisesti kaliumsuoloja. Ainakin hyvin vakavaan hypofosfatemiaan tulee antaa fosfaattisuoloja, mutta lievempään hypofosfatemiaan ei välttämättä. Hypomagnesemia ja hypokalsemia ovat usein lieviä, eikä niitä tarvitse hoitaa.
Alkoholiketoasidoosi > AKA:n kuvaus ja syyt

Alkoholiketoasidoosi (AKA) on mahdollisesti vaarallinen tila, jossa veri on happamoitunut, sillä siihen on kertynyt ylimäärin ketoaineita lähinnä liiallisen etanolin juonnin takia. Asidoosia pahentavat vähäinen veden juonti ja vähäinen hiilihydraattien syönti. Asidoosi ilmenee useimmin alkoholisteilla, jotka ovat juoneet kerralla normaalia enemmän etanolia. Eritoten alkoholisteilla voi ilmetä asidoosin yhteydessä alhainen verensokeritaso eli hypoglykemia. Verensokeritaso on usein normaali alkoholisteihin kuulumattomilla, jotka ovat juoneet paljon etanolia kerralla.
Hoidon alettua alkoholiketoasidoosi paranee nopeasti. Hoitamattomana se voi joissain tapauksissa olla kuolettava.
Alkoholiketoasidoosi > AKA:n oireet

Alkoholiketoasidoosin oireet ovat osin samat kuin diabeettisessa ketoasidoosissa, mutta tästä poiketen alkoholiketoasidoosia potevat ovat usein lähes tajuissaan, eikä heillä ilmene hyperglykemiaa, vaan normaali tai matala verensokeritaso. Muita alkoholiketoasidoosin oireita ovat muun muassa hyperventilaatio, sydämen tiheälyöntisyys, matala verenpaine, korkea veren lipidipitoisuus tai hypokalemia. Asidoosia potevilla on myös usein veressä suhteessa paljon enemmän 3-hydroksibutyraattia kuin asetoasetaattia. Diabeettista ketoasidoosia potevilla asetoasetaatin pitoisuus taas on suurempi. Se voidaan havaita nitroprussidilla, joka reagoi asetoasetaatin kanssa, muttei 3-hydroksibutyraatin. Negatiivinen nitroprussidikoe ei siis sulje pois alkoholiketoasidoosia.
Alkoholiketoasidoosi > AKA:n mekanismi

Etanoli hapettuu pääosin maksassa asetaldehydiksi alkoholidehydrogenaasilla kuluttaen NAD+:n per reaktio. Asetaldehydi muuntuu asetyyli-CoA:ksi asetaldehydidehydrogenaasilla. Asetyyli-CoA voi NAD+:n kuluttaen yhtyä toiseen asetyyli-CoA:han asetoasetaatiksi. Tämä ketoaine voi muuntua toiseksi ketoaineeksi, 3-hydroksibutyraatiksi. Asetyyli-CoA voi tosin vaihtoehtoisesti päätyä rasvahapposynteesiin tai hajota hiilidioksidiksi ja vedeksi. Kustakin NAD+:sta muodostuu edeltävissä reaktioissa NADH:ta. NADH:n suhteellinen määrä maksassa kasvaa estäen maksassa glukoosia tuottavaa glukoneogeneesiä, joka altistaa hypoglykemialle.
Eritoten alkoholisteilla etanoli korvaa muita energiaravintoaineita, kuten hiilihydraatteja, joiden alisaanti ehdyttää glykogeenivarantoja ja altistaa hypoglykemialle. Etanoli voi myös oksentelun takia aiheuttaa nestehukkaa, joka laskee verenpainetta. Paineen lasku lisää stressihormonien eritystä, jotka lisäävät ketoaineiden tuottoa. Kaikki edeltävät vaikutukset yhdessä johtavat alkoholiketoasidoosiin.
Alkoholiketoasidoosi > AKA:n hoito

Alkoholiketoasidoosia hoidetaan antamalla infuusio, jossa on natriumkloridia ja glukoosia. Tällä estetään nestehukkaa ja hypoglykemiaa. Lisäksi annetaan tiamiini-infuusio, sillä alkoholisteilla voi ilmetä tiamiinipuutos. Tiamiini tehostaa glukoosin käyttöä aivoissa ketoaineiden sijaan, joiden saatavuus alkaa huveta hoidon alettua. Tiamiini myös estää Wernicken enkefalopatiaa. Tiamiinipuutos myös altistaa alkoholiketoasidoosia pahentavalle laktaattiasidoosille. Kaliumsuolojen antaminen on usein suotavaa, vaikkei potilaalla ilmenisi hypokalemiaa. Magnesium- tai fosfaattisuoloja, jos potilaalla ilmenee vakava hypomagnesemia tai hypofosfatemia. Ketoaineiden liikatuotto loppuu etanolin saannin loputtua, joten verta emäksisemmiksi tekeviä karbonaattisuoloja ei yleensä tarvitse antaa. Niiden antaminen voi myös olla vaarallista jos potilaalla ilmenee hypokalemia.
Nälkiintymisen aiheuttama ketoasidoosi

Nälkiintyminen tai paasto aiheuttaa ketoosiksi kutsutun aineenvaihduntatilan, jossa muodostuu normaalia enemmän ketoaineita. Nälkä voi siksi johtaa vakavaankin ketoasidoosiin, mutta hyvin harvoin ja vain jos läsnä on muita ketoasidoosille altistavia tekijöitä. Vakavaa nälän pääosin aiheuttamaa ketoasidoosia ilmenee lähinnä raskauden yhteydessä. Useammin on kuitenkin kyse raskausdiabeteksessa ilmenevästä diabeettisesta ketoasidoosista, eikä pääosin nälän aiheuttamasta ketoasidoosista. Raskaus altistaa ketoasidoosille muun muassa siksi, että sen aikana kehossa erittyy normaalia enemmän insuliinin toimintaa heikentäviä hormoneita. Näitä ovat muun muassa glukagoni, kortisoli ja istukan somatomammotropiini. Insuliinin vaikutuksen esto aiheuttaa hyperglykemiaa, joka lisää ketoaineiden tuottoa. Raskauden lisäksi nälän aiheuttama ketoasidoosi voi ilmetä muun muassa jossakin syömishäiriössä tai ketogeenistä dieettiä noudattavalla.
Rod Rosenstein

Rod Rosenstein
Rod J. Rosenstein (s. 13. tammikuuta 1965 Philadelphia) on yhdysvaltalainen juristi.
Rosenstein sai kandidaatin arvon taloustieteessä Pennsylvanian yliopistosta vuonna 1986 ja valmistui Harvard Law Schoolista vuonna 1989. Hän astui virkaan Marylandin pääsyyttäjänä heinäkuussa 2005. Huhtikuussa 2017 Rosenstein aloitti toimimisen Yhdysvaltain apulaisoikeusministerinä, ja toukokuussa 2017 hän nimitti erikoissyyttäjä Robert Muellerin tutkimaan epäilyjä Venäjän sekaantumisesta Yhdysvaltain vuoden 2016 vaaleihin. Hän erosi apulaisoikeusministerin virasta 11. toukokuuta 2019 alkaen.
Rosenstein oli avainasemassa James Comeyn erottamisessa FBI:n johdosta. FBI:n varajohtajana toimineen Andrew McCaben mukaan Donald Trump oli määrännyt ajatusta vastustaneen Rosensteinin laatimaan muistion, jonka pohjalta Comey erotettiin.
Aiheesta muualla

Kuvia tai muita tiedostoja aiheesta Rod Rosenstein Wikimedia Commonsissa
Roger Maris

Roger Maris vuonna 1957.
Roger Maris (10. syyskuuta 1934 Hibbing Yhdysvallat – 1985) oli yhdysvaltalainen baseballpelaaja. Hän pelasi Major League Baseball -urallaan Cleveland Indiansissa 1957–1958, Kansas City Athleticsissä 1958–1959, New York Yankeesissä 1960–1966 ja St. Louis Cardinalsissa 1967–1968.
Maris valittiin American Leaguen arvokkaimmaksi pelaajaksi kausina 1960 ja 1961. Kaudella 1961 hän löi 61 kunnaria ja rikkoi Babe Ruthin 24 vuotta vanhan ennätyksen. Maris voitti World Seriesin kausina 1961, 1962 ja 1967.
Roger Martinelli

Roger Martinelli (s. 2. kesäkuuta 1950) on luxemburgilainen pikajuoksija.
Hän on kahdeksankertainen Luxemburgin mestari 100 metrin juoksussa (1969–1974, 1979 ja 1981) ja viisinkertainen Luxemburgin mestari 200 metrin juoksussa (1971–1974 ja 1981).
Rich Brian

| Rich Brian |
| --- | --- |
 Brian esiintymässä vuonna 2016
Henkilötiedot
Syntynyt: 3. syyskuuta 1999 (ikä 25) Jakarta, Indonesia
Muusikko
Taiteilijanimi:  Rich Chigga, Brian
Aktiivisena:  2015–
Tyylilajit:  Hip hop
Levy-yhtiöt:  88rising 
  [ Muokkaa Wikidatassa ] [ ohje ]  
Rich Brian (s. 3. syyskuuta 1999) on indonesialainen rap-artisti- ja laulaja-lauluntekijä. Hän nousi julkisuuteen kappaleella "Dat Stick", joka julkaistiin vuonna 2016.
Nuoruus ja ura

Brian syntyi Jakartassa vuonna 1999. Hän aloitti 11-vuotiaana komediavideoiden tekemisen ja julkaisi niitä sosiaaliseen mediaan. Hän opetteli englantia katsomalla YouTube-videoita ja kuuntelemalla englanninkielistä räppiä.
Brian alkoi julkaista ensimmäisiä kappaleita nimellä Rich Chigga vuonna 2015. Kappaleiden aiheita oli muun muassa Indonesian hallituksen korruptio ja katuväkivalta. Vuonna 2018 hän vaihtoi keskustelua herättävän taiteilijanimensä Rich Brianiksi. Ensimmäisen albumi Amen julkaistiin 88rising-levytysyhtiön kautta vuonna 2018. Seuraavana vuonna kappale "Yellow" debytoi Brianin lauluäänen.
Diskografia > Studioalbumit

Amen (2018)
The Sailor (2019)
Diskografia > EP-levyt

1999 (2020)
Brightside (2022)
Rivastigmiini

| --- | --- |

Rivastigmiini
Systemaattinen (IUPAC) nimi
(S)-3-[1-(dimetyyliamino)etyyli]fenyyli N-etyyli-N-metyylikarbamaatti
Tunnisteet
CAS-numero: 123441-03-2
ATC-koodi: N06DA03
PubChem CID: 77991
DrugBank: APRD00321
Kemialliset tiedot
Kaava: C14H22N2O2 
Moolimassa: 250,337 g/mol
SMILES: Etsi tietokannasta: eMolecules, PubChem
Farmakokineettiset tiedot
Hyötyosuus: 96 %
Proteiinisitoutuminen: 40 %
Metabolia: Hepaattinen: pseudokoliiniesteraasi
Puoliintumisaika: 1,5 tuntia
Ekskreetio: Renaalinen, 97 %
Terapeuttiset näkökohdat
Raskauskategoria:  B(US) 
Reseptiluokitus:  ?-only(US) 
Antotapa: Oraalinen, lääkelaastari
Rivastigmiini on pseudoirreversiibeli antikoliiniesteraasi, joka estää aivojen asetyylikoliiniesteraasia pitkäaikaisesti. Rivastigmiiniä käytetään Alzheimerin taudin hoitoon, sekä Parkinsonin tautia sairastavien dementiaan. Rivastigmiini estää erityisesti Alzheimerin taudissa hyvin säilyvää entsyymin G1-muotoa, mutta tämän seikan kliininen merkitys on vielä epäselvä. Lääkettä myydään kauppanimellä Exelon.
Yleisimmät haittavaikutukset ovat pahoinvointi ja huimaus, harvinaisempia oksentelu ja ripuli. Metaboliaperäiset yhteisvaikutukset muiden lääkkeiden kanssa ovat epätodennäköisiä, koska rivastigmiini metaboloituu esteröitymällä. Vuorokausiannos on yleensä 6–12 mg.
Aiheesta muualla

ChemSpider: Rivastigmiini (70377) (Arkistoitu – Internet Archive)
Kyoto Encyclopedia of Genes and Genomes (KEGG): Rivastigmiini (D03822)
ChEMBL: Rivastigmiini (CHEMBL636)
UNII: Rivastigmiini (PKI06M3IW0) (Arkistoitu – Internet Archive)
Korppoon kirkko

| Korppoon kirkko Korpo kyrka |
| --- | --- |

Sijainti:  Korppoon kirkonkylä, Parainen
Koordinaatit:  60°09′45.9″N, 21°33′48.5″E
Rakentamisvuosi:  1430- tai 1440-luku
Materiaali:  harmaakivi
Lisää rakennusartikkeleitaArkkitehtuurin teemasivulla
Korppoon kirkko (ruots. Korpo kyrka tai S:t Mikaelskyrkan), jota on myös kutsuttu Pyhän Mikaelin kirkoksi, koska se on pyhitetty Arkkienkeli Mikaelille, sijaitsee Korppoon kirkonkylässä Paraisten kaupungissa Varsinais-Suomen maakunnassa. Kivikirkko on rakennettu 1430- tai 1440-luvulla.
Kirkkorakennus

Vain harvoissa Suomen kirkoissa on keskiaikainen kuori ja kuorirakennuksen esiintyminen osoittaa kirkon korkeaa ikää. Korppoon kirkko on yksi näistä seitsemästä, muut ovat Hammarlandin kirkko, Finströmin kirkko, Nousiaisten kirkko, Turun tuomiokirkko, Naantalin kirkko ja Rauman kirkko. Korppoon kirkossa on myös keskiaikainen torni, jota on mahdollisesti käytetty puolustustornina, eli sitä ei rakennettu kelloja varten, vaan toimi linnoituksena, jonne paettiin levottomina aikoina. Kirkontornissa ovi itse kirkon muurissa korkealla pohjoisseinällä; näin yritettiin tehdä tornista niin hankalapääsyinen kuin mahdollista. Kuitenkin nykyään torniin pääsee myös kirkon sisältä. Tornin ikkuna-aukot ovat myös ulkoseinältä hyvin kapeita, mutta levenevät nopeasti sisäänpäin, niin että jousimies saattoi ampua eri suuntiin ja samalla olla itse hyvin suojassa. Samalla korkeudella mainitun oven kanssa tornia kiertää joukko reikiä, jotka ovat ehkä toimineet ulkonevien palkkien kiinnityksinä tarjoten kulkureitin. Järjestäytyneempien ja rauhallisempien aikojen saapuessa tornia ei enää tarvittu puolustustarkoituksiin, vaan se sai sen sijaan kenties toimia papin asuntona, sillä korkealla tornissa on suuri takka muurattuna tornin kulmaan ja varustettuna kivilattialla ja kahdella putkella, joista savu pääsi ulos. On huomattava, että ei voida varmuudella sanoa, käytettiinkö tornia tosiaankin puolustukseen vai ovatko kaikki nämä järjestelyt vain puolustuskirkkojen kopiointia. Voidaan ajatella, että Korppoo oli keskellä Ruotsin ja Suomen välistä purjehdusreittiä, kaikki suuret kuljetukset tapahtuivat vesitse ja levottomina aikoina vihollisen hyökkäystä voitiin aina odottaa.
Sisustus

Kun kirkkoa restauroitiin vuosina 1952–1953, esiin tuli suuri määrä keskiaikaisia seinämaalauksia, jotka oli ylimaalattu 1600-luvulla. Nämä ovat luonteeltaan hyvin yksinkertaisia ja niiden katsotaan olevan kotimaisten taiteilijoiden tekoa 1400-luvun jälkipuoliskolla, sillä sisäkatto holvattiin 1400-luvulla. Pyhimys- ja faabelihahmojen vieressä on myös useita aluksia, ns. koggeja.
Esineistö

Kustaa Vaasan toimeenpaneman keskiaikaisten kirkkoaarteiden takavarikoinnin yhteydessä Korppoon kirkko menetti Ruotsin valtiolle seuraavat esineet:
Kalkki ja pateeni, kultaamattomat
Öylättirasia, kultaamaton
"Pieni hopealusikka", luultavasti käytetty ehtoollislusikkana
Hopeinen monstranssi, kullattu
Kuparinen monstranssi, kullattu
Risti, kultaamaton
Neula, luultavasti viitan pidike tai vastaava.
Kirkossa on ollut myös Suomen vanhin puuveistos, Korppoon madonna, joka on valmistettu Reininmaalla noin vuonna 1225, mutta nykyään sitä säilytetään Kansallismuseossa Helsingissä.
Takavarikoista huolimatta kirkossa on nykyään runsaasti keskiaikaista esineistöä, kuten useita puuveistoksia, mm. seuraavat:
Madonna ja lapsi (tehty noin 1400 Reininmaalla)
Alexandrian Katariina
Pyhä Olof
Pyhä Göran
Krusifiksi
Arkkienkeli Mikael
Alttarikaapin 15 veistosta (itse kaappi rakennettiin 1950-luvulla).
Kirkon ehkä arvokkain esine on kuitenkin kirkon kuorin ja runkohuoneen välillä oleva kuorilehteri 1400-luvulta. Keskiajalla se toimi saarnastuolina. Hyvin harva kuorilehteri on säilynyt, Korppoon kirkossa oleva on Suomen ainoa.
Muista esineistä huomattakoon mm. etelän puolelle sijoitettu saarnastuoli vuodelta 1646. Samalta ajanjaksolta ovat peräisin kirkon penkit. Urut rakensi A. Thulé Kangasalta vuonna 1870, viimeksi restauroitu 1975. Vuonna 1792 maalasi Gabriel Gotthard Sveidel vanhimman ja suurimman alttaritaulun nimeltä Ehtoollisen asettaminen. A. ja V. Munsterhjelm tekivät vuonna 1905 nuorimman, joka esittää Kristusta Getsemanessa.
Kulttuuriympäristö

Museovirasto on määritellyt Korppoon kirkon valtakunnallisesti merkittäväksi rakennetuksi kulttuuriympäristöksi.
Aiheesta muualla

Kuvia tai muita tiedostoja aiheesta Korppoon kirkko Wikimedia Commonsissa
Korppoon kirkko (rakennusperintörekisteri) Kulttuuriympäristön palveluikkuna kyppi.fi. Museovirasto.
Korppoon kappeliseurakunta: Korppoon kirkko (Arkistoitu – Internet Archive)
Korppoon historia: Korppoon kirkko (Arkistoitu – Internet Archive)
Korkealla pohjoissivussa oleva sisäänkäynti osoittaa, että viisikerroksista kirkontornia on käytetty puolustustornina.
Yksilaivaisen kirkkorakennuksen maalattuja kattoholveja
Alttarikaapin keskiaikaisten veistosten joukossa ovat mm. Pyhä Birgitta, Eerik Pyhä ja piispa Henrik.
Krusifiksi koristaa kuorilehteriä
Ulomman kirkkomuurin päätyristi itäisen ikkunan alla osoittaa, että kuori rakennettiin vasta 1400-luvulla.
Korppoon kirkko, sankarihaudat 
 De gåvo sitt liv för tro hem och Fosterland
Rozalia Oros

| Mitalit | Mitalit | Mitalit |  |
| --- | --- | --- | --- |
|  Rozalia Oros 1980-luvulla. |  Rozalia Oros 1980-luvulla. |  Rozalia Oros 1980-luvulla. |  |
Maa:   Romania
Naisten miekkailu
|  Olympialaiset  |  Olympialaiset  |  Olympialaiset  |  |
|  Hopeaa | Los Angeles 1984 | floretti, joukkuekilpailu |  |
Rozalia Oros (Husti; s. 28. tammikuuta 1964 Satu Mare) on romanialainen entinen miekkailija ja olympiamitalisti. Hän kilpaili vuoden 1984 kesäolympialaisissa Los Angelesissa ja sai siellä hopeaa floretin joukkuekilpailussa.
Rättvikin suomalaismetsä

Rättvikin suomalaismetsä (ruots. Rättviks finnmark) sijaitsee Ruotsissa, Amungenin järven rannalla Taalainmaan ja Hälsinglandin  maakuntien rajamaastossa Rättvikin kunnan pohjoisosassa. Rättvikin suomalaiskyliksi lasketaan kuuluvan Bingsjö (metsäsuomeksi Pinsjö), Dalstuga, Dådran, Finnbacka, Ejheden, Korsåsen ja Håven (metsäsuomeksi Hoavala). Alueen metsäsuomi hävisi 1800-luvun loppuun mennessä.
Historia

Ensimmäiset suomalaisasutukset syntyivät Bingsjön alueelle 1620-luvulla, jotka olivat erillään muusta ruotsalaisasutuksesta. Vuonna 1726 Bingsjössä sijaitsi 7 taloa ja vuonna 1817 20 taloa, joissa 120 asukasta. 1900-luvun alussa Finnmarkenissa oli 700 asukasta ja nykyisin asukasluku noin 200. Bingsjössä sijaitsee vuonna 1792 rakennettu kirkko. Carl Axel Gottlund tutki alueen viimeisiä metsäsuomalaisia 1800-luvun alussa. Tuolloin vielä suomea taisi kaksi vanhaa miestä ja kolme naista. Gottlund sai kerättyä runosäkeitä ja lauluja 81-vuotiaalta naiselta Mansgårdenista.
Aiheesta muualla

Rättvikin suomalaismetsästä ruotsiksi (Arkistoitu – Internet Archive)